Rikunarita-ORG/Wikinium huggingface dataset:
# ಆಕರ ಗ್ರಂಥ

**ಆಕರ ಗ್ರಂಥ** ಎಂದರೆ ಯಾವುದರಿಂದ ಮಾಹಿತಿ ಅಥವಾ ವಿಚಾರಗಳನ್ನು ಪಡೆಯಲಾಗುತ್ತದೊ ಆ ಒಂದು ಪಠ್ಯ (ಕೆಲವೊಮ್ಮೆ ವಾಚಿಕ).

ಇತಿಹಾಸ ಲೇಖನದಲ್ಲಿ, ಸಾಮಾನ್ಯವಾಗಿ ಮೂರು ಬಗೆಯ ಆಕರ ಗ್ರಂಥಗಳ ನಡುವೆ ವ್ಯತ್ಯಾಸ ಮಾಡಲಾಗುತ್ತದೆ:

ಪ್ರಾಥಮಿಕ ಮೂಲಗಳು ಘಟನೆಯ ವೇಳೆಯಲ್ಲಿ ಉಪಸ್ಥಿತರಿದ್ದ ಯಾರಿಂದಲೋ ಮಾಡಲ್ಪಟ್ಟ ಇತಿಹಾಸದ ನೇರವಾದ ಬರೆಯಲ್ಪಟ್ಟ ಸಾಕ್ಷ್ಯಾಧಾರಗಳು. ಇವನ್ನು ಅಧ್ಯಯನದಲ್ಲಿರುವ ಮಾಹಿತಿ ಅಥವಾ ವಿಚಾರದ ಮೂಲಕ್ಕೆ ಅತಿ ನಿಕಟವಾಗಿರುವ ಆಕರಗಳು ಎಂದು ವರ್ಣಿಸಲಾಗಿದೆ. ಈ ಬಗೆಯ ಆಕರಗಳು ಅಧ್ಯಯನದ ವಸ್ತುವಿನ ಬಗ್ಗೆ ಸಂಶೋಧಕರಿಗೆ ನೇರ, ಮಧ್ಯಸ್ತಿಕೆಯಿಲ್ಲದ ಮಾಹಿತಿಯನ್ನು ಒದಗಿಸುತ್ತವೆ ಎಂದು ಹೇಳಲಾಗಿದೆ. ಪ್ರಾಥಮಿಕ ಮೂಲಗಳು ಸಾಮಾನ್ಯವಾಗಿ ಘಟನೆಯಲ್ಲಿ ಭಾಗಿಯಾದ, ಅದನ್ನು ನೋಡಿದ ಅಥವಾ ಅದು ನಡೆದಾಗ ಜೀವಿಸಿದ್ದ ಯಾರಿಂದಾದರೂ ದಾಖಲಿಸಲಾದ ಮೂಲಗಳು. ಸಾಮಾನ್ಯವಾಗಿ ಪರಿಗಣನೆಯಲ್ಲಿರುವ ವಸ್ತುವಿಗೆ ಸಂಬಂಧಿಸಿದ ಅಧಿಕೃತ ಮತ್ತು ಮೂಲಭೂತ ದಸ್ತಾವೇಜುಗಳೂ ಇರುತ್ತವೆ. ಇದರಲ್ಲಿ ಪ್ರಕಟಿತ ಮೂಲ ವರದಿಗಳು, ಪ್ರಕಟಿತ ಮೂಲ ಕೃತಿಗಳು, ಅಥವಾ ಪ್ರಕಟಿತ ಮೂಲ ಸಂಶೋಧನೆ ಸೇರಿವೆ. ಅವು ಹಿಂದೆ ಬೇರೆ ಎಲ್ಲೂ ಪ್ರಕಟಿತವಾಗಿರದ ಮೂಲ ಸಂಶೋಧನೆ ಅಥವಾ ಹೊಸ ಮಾಹಿತಿಯನ್ನು ಹೊಂದಿರಬಹುದು. ಇವನ್ನು, ಹಲವುವೇಳೆ ಪ್ರಾಥಮಿಕ ಮೂಲಗಳನ್ನು ಉಲ್ಲೇಖಿಸುವ, ಅವುಗಳ ಮೇಲೆ ಟಿಪ್ಪಣಿ ಬರೆಯುವ, ಅಥವಾ ಅವುಗಳ ಮೇಲೆ ವಿಸ್ತರಿಸುವ ಮಾಧ್ಯಮಿಕ ಮೂಲಗಳಿಂದ ವ್ಯತ್ಯಾಸ ಮಾಡಲಾಗುತ್ತದೆ. ಆದರೆ, *ಪ್ರಾಥಮಿಕ* ಮತ್ತು *ಮಾಧ್ಯಮಿಕ*, ಇವು ಸಾಪೇಕ್ಷ ಪದಗಳಾಗಿವೆ, ಮತ್ತು ಯಾವುದೇ ನಿರ್ದಿಷ್ಟ ಮೂಲವನ್ನು, ಅದು ಹೇಗೆ ಬಳಸಲ್ಪಡುತ್ತದೆ ಎಂಬುದನ್ನು ಆಧರಿಸಿ, ಪ್ರಾಥಮಿಕ ಅಥವಾ ಮಾಧ್ಯಮಿಕ ಎಂದು ವರ್ಗೀಕರಿಸಬಹುದು. ಭೌತಿಕ ವಸ್ತುಗಳು ಪ್ರಾಥಮಿಕ ಮೂಲಗಳಾಗಬಲ್ಲವು.

ಮಾಧ್ಯಮಿಕ ಮೂಲಗಳು ಪ್ರಾಥಮಿಕ ಮೂಲಗಳಿಂದ ಪಡೆದ ಸಾಕ್ಷ್ಯಾಧಾರವನ್ನು ಆಧರಿಸಿದ ಇತಿಹಾಸದ ಲಿಖಿತ ವರದಿಗಳಾಗಿರುತ್ತವೆ. ಇವು ಸಾಮಾನ್ಯವಾಗಿ ಪ್ರಾಥಮಿಕ ಮೂಲಗಳನ್ನು ವಿಶ್ಲೇಷಿಸುವ, ಸಮೀಕರಿಸುವ, ಮೌಲ್ಯಮಾಪಿಸುವ, ಅರ್ಥೈಸುವ, ಮತ್ತು/ಅಥವಾ ಸಂಶ್ಲೇಷಿಸುವ ವರದಿಗಳು, ಕೃತಿಗಳು ಅಥವಾ ಸಂಶೋಧನೆಯಾಗಿರುವ ಮೂಲಗಳಾಗಿರುತ್ತವೆ. ಇವು ಅಷ್ಟು ವಿಶ್ವಾಸಾರ್ಹವಾಗಿರುವುದಿಲ್ಲ ಮತ್ತು ಪರಿಗಣನೆಯಲ್ಲಿರುವ ವಿಷಯಕ್ಕೆ ಸಂಬಂಧಿಸಿದ ಪೂರಕ ದಸ್ತಾವೇಜುಗಳಾಗಿರುತ್ತವೆ.

ತೃತೀಯಕ ಮೂಲಗಳು ಪ್ರಾಥಮಿಕ ಮತ್ತು ಮಾಧ್ಯಮಿಕ ಮೂಲಗಳನ್ನು ಆಧರಿಸಿದ ಸಂಕಲನಗಳಾಗಿರುತ್ತವೆ. ಅವು ಪರಿಗಣನೆಯಲ್ಲಿರುವ ಒಂದು ನಿರ್ದಿಷ್ಟ ವಿಷಯದ ಸಾಮಾನ್ಯೀಕೃತ ಸಂಶೋಧನೆಯನ್ನು ಹೊಂದಿರುತ್ತವೆ. ಉದಾ. ವಿಶ್ವಕೋಶಗಳು, ಪಠ್ಯಪುಸ್ತಕಗಳು.

## ಉಲ್ಲೇಖಗಳು
# ಸೋಂಕು

| ಸಾಂಕ್ರಾಮಿಕ ರೋಗ |
| --- |
| *Classification and external resources* |
| ಒಂದು ಹುಸಿ ವರ್ಣ ಇಲೆಕ್ಟ್ರಾನ್ ಸೂಕ್ಷ್ಮಚಿತ್ರ ಮಧ್ಯಅನ್ನನಾಳ ಎಪಿಥೀಲಿಯಮ್‍ಗಳ ಮೂಲಕ ವಲಸೆ ಹೋಗುತ್ತಿರುವ ಮಲೇರಿಯಾ ಬೀಜಕಜೀವಿಯಂಶವನ್ನು ತೋರಿಸುತ್ತದೆ. |
| ICD-10 | A00-B99 |
| ICD-9 | 001-139 |
| MeSH | D003141 |

**ಸೋಂಕು** ಎಂದರೆ ಒಂದು ಆಶ್ರಯದಾತ ಜೀವಿಯಲ್ಲಿ ಬಾಹ್ಯ ಜೀವಜಾತಿಯ ಹಾನಿಕರ ನೆಲಸುವಿಕೆ. ಸೋಂಕಿನಲ್ಲಿ, ಸೋಂಕು ಉಂಟುಮಾಡುವ ಜೀವಿಯು ವೃದ್ಧಿಯಾಗಲು, ಸಾಮಾನ್ಯವಾಗಿ ಆಶ್ರಯದಾತ ಜೀವಿಗೆ ಹಾನಿಯುಂಟುಮಾಡಿ, ಆಶ್ರಯದಾತ ಜೀವಿಯ ಸಂಪನ್ಮೂಲಗಳನ್ನು ಬಳಸಲು ಪ್ರಯತ್ನಿಸುತ್ತದೆ. ಸೋಂಕು ಉಂಟುಮಾಡುವ ಜೀವಿ, ಅಥವಾ ರೋಗಕಾರಕವು ಆಶ್ರಯದಾತ ಜೀವಿಯ ಸಹಜಕ್ರಿಯೆಯಲ್ಲಿ ಹಸ್ತಕ್ಷೇಪ ಮಾಡುತ್ತದೆ ಮತ್ತು ತೀವ್ರ ಗಾಯಗಳು, ಕೋಥ, ರೋಗ ಅಂಟಿದ ಅವಯವದ ಕಳೆತ, ಮತ್ತು ಮರಣಕ್ಕೂ ಕಾರಣವಾಗಬಹುದು.

**ಸಾಂಕ್ರಾಮಿಕ ರೋಗ** ಎಂದರೆ ಜೀವಿಯಿಂದ ಜೀವಿಗೆ ಹರಡುವ ಅಥವಾ ಅಂಟುವ ಕಾಯಿಲೆ (ಇನ್‌ಫೆಕ್ಶಿಯಸ್ ಡಿಸೀಸ್). ಪರ್ಯಾಯ ಪದ **ಸೋಂಕು ರೋಗ**. ಇವುಗಳ ಸಂಖ್ಯೆಗೆ ಮಿತಿ ಇಲ್ಲ. ಪ್ರತಿಯೊಂದು ಅಂಟುಬೇನೆಗೂ ಕಾರಣ ಒಂದೊಂದು ಬಗೆಯ ಸೂಕ್ಷ್ಮ ಜೀವಿ. ಇವು ಜೀವಿಯ ದೇಹ ಸೇರಿ ಅಲ್ಲಿ ರೋಗಕಾರಕವಾಗುತ್ತವೆ. ದೇಹದೊಳಗೆ ರೋಗಾಣುಗಳನ್ನು ವೃದ್ಧಿಸಿ ಜೀವಿಯ ಸ್ವಾಸ್ಥ್ಯವನ್ನು ಭಂಗಗೊಳಿಸುತ್ತವೆ. ಮುಂದೆ ಅಲ್ಲಿಂದ ಇತರ ಜೀವಿಗಳಿಗೆ ತಾಕಿ ಅಲ್ಲೆಲ್ಲ ರೋಗಕಾರಕಗಳಾಗುತ್ತವೆ. ಈ ರೋಗಗಳ ವ್ಯಾಪ್ತಿ ಗಮನಿಸಿ ಇವನ್ನು ವರ್ಗೀಕರಿಸಬಹುದು:

1. ಒಂದು ಊರಿನಲ್ಲಿ ಅಥವಾ ಪ್ರದೇಶದಲ್ಲಿ ದೀರ್ಘಕಾಲ ನೆಲೆನಿಂತಿರುವವು. ಇವುಗಳಿಗೆ ಸ್ಥಳಿಕ ರೋಗಗಳು (ಎಂಡೆಮಿಕ್ ಡಿಸೀಸಸ್) ಎಂದು ಹೆಸರು. ಉದಾಹರಣೆಗೆ ಟೈಫಾಯಿಡ್, ಅಮೀಬಿಯೋಸಿಸ್, ಅತಿಬಾವು ರೋಗ, ಆಮಶಂಕೆ, ಕ್ಷಯರೋಗ ಮುಂತಾದವು.
2. ವಿಸ್ತಾರ ಪ್ರದೇಶಗಳಲ್ಲಿ ಅಲ್ಪಕಾಲ ಹರಡಿರುವಂಥವು. ಇವು ಪಿಡುಗುಗಳು (ಎಪಿಡೆಮಿಕ್ ಡಿಸೀಸಸ್). ಉದಾಹರಣೆಗೆ ಕಾಮಾಲೆ, ಪೋಲಿಯೊ, ಪ್ಲೇಗ್ ಮುಂತಾದವು.
3. ಅಲ್ಪಕಾಲದಲ್ಲಿ ಪ್ರಪಂಚಾದ್ಯಂತ ಹಬ್ಬುವಂಥವು. ಇವು ಖಂಡಾಂತರ ಪಿಡುಗುಗಳು (ಪ್ಯಾಂಡೆಮಿಕ್ ಡಿಸೀಸಸ್). ಉದಾಹರಣೆಗೆ ಇನ್‌ಫ್ಲುಯೆಂಝ, ಕಾಲರಾ, ಕೋಳಿಜ್ವರ ಮುಂತಾದವು.
4. ಅಕಸ್ಮಾತ್ತಾಗಿ ಬೇರೆಡೆಗಳಿಂದ ಆಮದಾಗಿ ಬರುವಂಥವು. ಇವು ಕೆಲವೇ ಮಂದಿಯನ್ನು ಅಲ್ಪಕಾಲ ಬಾಧಿಸಿ ಮಾಯವಾಗುತ್ತವೆ. ಇವುಗಳಿಗೆ ವಿದೇಶಜ ಅಥವಾ ವಿದೇಶಾಗತ ರೋಗಗಳೆಂದು (ಎಕ್ಸೋಟಿಕ್ ಡಿಸೀಸಸ್) ಹೆಸರು.

ರೋಗ ಪ್ರಸಾರ ವಿಧಾನ ಆಧರಿಸಿ ಸಾಂಕ್ರಾಮಿಕ ರೋಗಗಳನ್ನು ವಿಂಗಡಿಸುವುದುಂಟು. ಉದಾಹರಣೆಗೆ ಪ್ರಾಣಿಮೂಲ ರೋಗಗಳು. ಇವು ಮನುಷ್ಯರನ್ನು ಪೀಡಿಸಬಹುದು. ಇವು ಪ್ರಾಣಿ ಅಥವಾ ಪ್ರಾಣಿಮೂಲ ರೋಗಗಳು (ಝೂನೋಟಿಕ್ ಡಿಸೀಸಸ್). ಉದಾಹರಣೆಗೆ ಹುಚ್ಚುನಾಯಿ ಕಡಿತ ರೋಗ (ರೇಬಿಸ್), ನೆರಡಿ (ಆಂತ್ರ್ಯಾಕ್ಸ್), ನಾರುಹುಳು ಬೇನೆ (ಬ್ರುಸೆಲ್ಲಾ) ಇತ್ಯಾದಿ.

ಸಾಂಕ್ರಾಮಿಕ ರೋಗಗಳ ಪ್ರಸಾರದಲ್ಲಿ ರೋಗಾಣುವಾಹಕಗಳ ಪಾತ್ರ ಬಲು ದೊಡ್ಡದು. ಇವು ಮನುಷ್ಯ ಅಥವಾ ಇತರ ಜೀವಿಗಳಾಗಿರಬಹುದು. ಅಂತೆಯೇ ಪ್ರಸಾರವರ್ಗಗಳೂ ವಿಭಿನ್ನ: ನೀರು, ಹಾಲು, ಆಹಾರ, ರಕ್ತ, ಹವೆ, ಸಂಪರ್ಕ ಮುಂತಾದವು.

## ಉಲ್ಲೇಖಗಳು

## ಬಾಹ್ಯ ಕೊಂಡಿಗಳು

* European Center for Disease Prevention and Control
* U.S. Centers for Disease Control and Prevention,
* Infectious Disease Society of America (IDSA)
* Vaccine Research Center Information concerning vaccine research clinical trials for Emerging and re-Emerging Infectious Diseases.
* *Microbes & Infection* (journal)

ವಿಕಿಸೋರ್ಸ್ ನಲ್ಲಿ ಲಭ್ಯವಿರುವ ಲೇಖನದ ವಿಷಯವನ್ನು ಇಲ್ಲಿ ಅಳವಡಿಸಲಾಗಿದೆ:
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಸಾಂಕ್ರಾಮಿಕ ರೋಗಗಳು
# ಪ್ರಕಟನೆ

**ಪ್ರಕಟನೆ** ಎಂದರೆ ಮರೆಯಾಗಿರುವುದನ್ನು ಬೆಳಕಿಗೆ ತರುವುದು. ಧರ್ಮಶಾಸ್ತ್ರದಲ್ಲಿ ದೈವಿಕವಾಗಿ ಅಥವಾ ಅಪೌರುಷೇಯವಾಗಿ ಮನುಷ್ಯನಿಗೆ ವ್ಯಕ್ತವಾಗುವ ಜ್ಞಾನವನ್ನು ಈ ಹೆಸರಿನಿಂದ (ರೆವಲೇಷನ್) ಕರೆಯಲಾಗಿದೆ. ಪ್ರಾಟೆಸ್ಟಂಟ್ ಪಂಗಡಕ್ಕೆ ಸೇರಿದ ಕ್ರೈಸ್ತರು ಬೈಬಲ್‍ನಲ್ಲಿ ದೇವರ ವಿಷಯದಲ್ಲಿ ಮಾನವರು ತಿಳಿಯಬೇಕಾದದ್ದೆಲ್ಲವೂ ಸಿಕ್ಕುತ್ತದೆಂದು ನಂಬುತ್ತಾರೆ. ಆದರೆ ರೋಮನ್ ಕ್ಯಾತೊಲಿಕರು ಇದು ಮಾತ್ರವಲ್ಲದೆ ಕ್ರೈಸ್ತ ಸಭೆಯ ಸಂಪ್ರದಾಯದ ಮೂಲಕವೂ ದೈವ ಪ್ರಕಟನೆ ಉಂಟಾಗುತ್ತದೆಂದು ನಂಬುತ್ತಾರೆ. ದೇವರು ಮುಖ್ಯವಾಗಿ ಮಾನವ ಜಾತಿಯ ರಕ್ಷಣಾರ್ಥವಾಗಿ ಯೇಸುವಿನಲ್ಲಿ ತನ್ನನ್ನು ಪ್ರಕಟಿಸಿಕೊಂಡನೆಂತಲೂ ಕ್ರೈಸ್ತ ಮತವೆಂದರೆ ದೇವರ ಕೃಪೆ ಹೇಗೆ ಚಾರಿತ್ರಿಕವಾದ ಯೇಸುವಿನ ವ್ಯಕ್ತಿತ್ವದಲ್ಲಿ ಮಾನವರಿಗೆ ಕೊಡಲ್ಪಟ್ಟಿತೆಂಬುದರ ವಿವರವೆಂತಲೂ ಅವರ ಮತ.

ಬೈಬಲ್‍ನ ಕಡೆಯ ಪುಸ್ತಕಕ್ಕೆ ಪ್ರಕಟನೆ (ಅಪೋಕಲಿಪ್ಸ್) ಎಂದು ಹೆಸರು. ಭವಿಷ್ಯತ್ತಿನಲ್ಲಿ ಕ್ರೈಸ್ತ ಸಭೆಗೂ ಪ್ರಪಂಚಕ್ಕೂ ಸಂಭವಿಸಲಿಕ್ಕಿರುವ ವಿಷಯಗಳನ್ನು ಇದು ತಿಳಿಸುತ್ತದೆ. ಆದ್ದರಿಂದ ಇದನ್ನು ಭವಿಷ್ಯ ದರ್ಶನ ಅಥವಾ ಕಾಲಜ್ಞಾನ ಎನ್ನಬಹುದು. ಇದರ ಕರ್ತನಾರೆಂಬುದು ಚರ್ಚಾಸ್ಪದವಾಗಿದೆ. ಜನ ಪ್ರಾರಂಭದಿಂದ ಈವರೆಗೂ ಇದನ್ನು ಯೇಸುವಿನ ಶಿಷ್ಯರಲ್ಲಿ ಒಬ್ಬನಾದ ಯೋಹಾನನೇ ಬರೆದನೆಂದು ನಂಬುತ್ತಾರೆ. ಇದನ್ನು ಬರೆದಾತ ದಿವ್ಯದರ್ಶನಗಳ ಮೂಲಕ ತನಗೆ ಪ್ರಕಟವಾದಂತೆ, ನೀತಿಗೂ ಅನೀತಿಗೂ ನಡೆಯುವ ಹೋರಾಟವನ್ನು ಕುರಿತು ಸಾಂಕೇತಿಕ ಪದ್ಧತಿಯನ್ನನುಸರಿಸಿ ಬರೆದಿರುತ್ತಾನೆ. ಈ ಗ್ರಂಥದಲ್ಲಿ ಬರೆದಿರುವ ವಿಷಯಗಳ ಮೇಲೆ ಬಗೆಬಗೆಯ ವ್ಯಾಖ್ಯಾನಗಳಿವೆ.

ಕೆಲವರು ಇದರಲ್ಲಿ ಚಾರಿತ್ರಿಕ ಸಭೆಯ ನಿರ್ನಾಮದ ಬಗ್ಗೆ ಧರ್ಮವಿರೋಧಿಯಾದವರು ಮಾಡುವ ಪ್ರಯತ್ನಗಳು ವಿವರಿಸಲ್ಪಟ್ಟಿರುವುದೆಂತಲೂ ಕೆಲವರು ಕ್ರಿ.ಶ. ಮೊದಲನೆಯ ಶತಮಾನದಲ್ಲಿ ಕ್ರೈಸ್ತ ಸಭೆಗೆ ಉಂಟಾದ ಕಷ್ಟಗಳನ್ನೇ ಇದು ಸೂಚಿಸುತ್ತದೆಂತಲೂ ಹೇಳುತ್ತಾರೆ. ಹೇಗಿದ್ದರೂ ವರ್ತಮಾನ ಭವಿಷ್ಯತ್ ಪರಿಸ್ಥಿತಿಗಳೆರಡನ್ನೂ ಅನುಸರಿಸಿ ಅರ್ಥ ಮಾಡದಿದ್ದರೆ ಇದರಲ್ಲಿನ ವಿಷಯ ಪರಿಷ್ಕಾರವಾಗಲಾರದು.

ಗ್ರಂಥದ ವಿವರಗಳು ಹೀಗಿವೆ : 1. ಪೀಠಿಕೆ (ಸಂಧಿ 1) 2. ಏಳು ಸಭೆಗಳಿಗೆ ಆತ್ಮನ ಸಂದೇಶ (ಸಂಧಿ 2), 3. ಹೋರಾಟದ ಕಾಲ ಮತ್ತು ಶ್ರಮ (ಸಂಧಿ 4 ರಿಂದ 7) 4. ಮೆಸ್ಸೀಯನ ಅಂತ್ಯ ಹೋರಾಟ (ಸಂಧಿ 8 ರಿಂದ 14) 6. ಮೆಸ್ಸೀಯನ ಜಯ (ಸಂಧಿ 15 ರಿಂದ 20) 6. ಮೆಸ್ಸೀಯನ ರಾಜ್ಯದ ದರ್ಶನ (ಸಂಧಿ 21 ರಿಂದ 22), 7. ಕಡೇ ಮಾತುಗಳು (ಸಂಧಿ 22 ರಿಂದ 23).

## ಉಲ್ಲೇಖಗಳು

ವಿಕಿಸೋರ್ಸ್ ನಲ್ಲಿ ಲಭ್ಯವಿರುವ ಲೇಖನದ ವಿಷಯವನ್ನು ಇಲ್ಲಿ ಅಳವಡಿಸಲಾಗಿದೆ:
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಪ್ರಕಟನೆ
# ಪಿಟೀಲು

**ಪಿಟೀಲು** ಅಥವಾ **ವಯೊಲಿನ್** ಭಾರತೀಯ ಹಾಗೂ ಪಾಶ್ಚಾತ್ಯ ಸಂಗೀತ ಪದ್ಧತಿಗಳಲ್ಲಿ ಜನಪ್ರಿಯವಾದ ಒಂದು ತಂತಿ-ವಾದ್ಯ. ಈ ವಾದ್ಯಕ್ಕಿರುವ ಇಂಗ್ಲಿಷಿನ "ಫಿಡ್ಲ್" ಹೆಸರಿನಿಂದ ನಮ್ಮ "ಪಿಟೀಲು" ತಯಾರಾಯಿತು.

ಪಿಟೀಲುಗಳನ್ನು ೧೬ ನೆಯ ಶತಮಾನದ ಇಟಲಿ ದೇಶದಲ್ಲಿ ಆವಿಷ್ಕರಿಸಲಾಯಿತು ಎಂದು ನಂಬಲಾಗಿದೆ. ಇಂದೂ ಕಾಣಬಹುದಾದ ಅತ್ಯಂತ ಹಳೆಯ ಪಿಟೀಲು ೧೫೬೪ ರಲ್ಲಿ ಇಟಲಿಯ ಆಂಡ್ರಿಯ ಅಮಾತಿ ಅವರಿಂದ ಮಾಡಲ್ಪಟ್ಟಿದ್ದು. ೧೮ ನೆಯ ಶತಮಾನದ ಹೊತ್ತಿಗೆ ಆಧುನಿಕ ವಯೊಲಿನ್ ಗಳ ಆಕಾರ ಮತ್ತು ನುಡಿಸುವ ವಿಧಾನಗಳು ಚಾಲ್ತಿಗೆ ಬಂದವು.

ಮೊದಲಿಗೆ ವಯೊಲಿನ್ ಕೇವಲ ಪಾಶ್ಚಾತ್ಯ ಸಂಗೀತದಲ್ಲಿ ಮಾತ್ರ ಉಪಯೋಗಗೊಳ್ಳುತ್ತಿತ್ತು - ಪಾಶ್ಚಾತ್ಯ ಶಾಸ್ತ್ರೀಯ ಸಂಗೀತ ಮತ್ತು ಜಾನಪದ ಸಂಗೀತಗಳೆರಡರಲ್ಲೂ ಉಪಯೋಗ ಕಂಡ ವಯೊಲಿನ್ ಸಾಕಷ್ಟು ಬೇಗನೆಯೇ ಭಾರತಕ್ಕೆ ಬಂದಿತು. ಚಾರಿತ್ರಿಕ ದಾಖಲೆಗಳ ಪ್ರಕಾರ, ಮೊದಲಿಗೆ ತಿರುವಾಂಕೂರಿನ ಮಹಾರಾಜ ಸ್ವಾತಿ ತಿರುನಾಳ್ (೧೮೧೩ - ೧೮೪೬) ರ ಆಸ್ಥಾನದಲ್ಲಿ ವಯೊಲಿನ್ ನ ಪ್ರದರ್ಶನ ನಡೆಯಿತು. ಮೊದಮೊದಲು ಹರಿಕಥೆಗೆ ಪಕ್ಕವಾದ್ಯವಾಗಿ ಉಪಯೋಗವಾದ ವಯೊಲಿನ್ ಕ್ರಮೇಣ ಕರ್ನಾಟಕ ಸಂಗೀತ ಕಛೇರಿಗಳಲ್ಲಿ ಮುಖ್ಯ ಪಕ್ಕವಾದ್ಯವಾಗಿ ಬೆಳೆಯಿತು. ಕರ್ನಾಟಕ ಸಂಗೀತದ ಆಧುನಿಕ ಕಛೇರಿಗಳಲ್ಲಿ ವಯೊಲಿನ್ ಸರ್ವೇ ಸಾಮಾನ್ಯ..

ಪಾಶ್ಚಾತ್ಯ ಶೈಲಿಯ ವಯೊಲಿನ್ ಮತ್ತು ಭಾರತೀಯ ಶೈಲಿಯ ವಯೊಲಿನ್ ಗಳಲ್ಲಿ ಆಕಾರ, ಮಾಡುವಿಕೆಗಳಲ್ಲಿ ಯಾವ ವ್ಯತ್ಯಾಸವೂ ಇಲ್ಲ - ಆದರೆ ನುಡಿಸುವ ವಿಧಾನ ಬೇರೆ ಬೇರೆ.

ಪಿಟೀಲಿನ ನಾದವನ್ನೂ, ಮಾಧುರ್ಯವನ್ನೂ ಹೆಚ್ಚಿಸಿ ಭಾರತೀಯ ಸಂಗೀತಕ್ಕೆ ಪಿಟೀಲನ್ನು ಹೊಂದಿಸುವ ನಿಟ್ಟಿನಲ್ಲಿ ಪ್ರಯೋಗಗಳು ನಡೆದಿವೆ. ಶ್ರೀ. ಚೌಡಯ್ಯನವರ ಏಳು ತಂತಿಗಳುಳ್ಳ ಪಿಟೀಲುವಾದ್ಯವನ್ನೂ, ಶ್ರೀ. ಎಲ್. ಶಂಕರ್‌ರ ವಿಸ್ತೃತ "ಡಬಲ್ ವಯೊಲಿನ್"ಅನ್ನೂ ಇಲ್ಲಿ ಹೆಸರಿಸಬಹುದು.

ಭಾರತದ ಇನ್ನೊಂದು ಮುಖ್ಯ ಶಾಸ್ತ್ರೀಯ ಸಂಗೀತ ಪದ್ಧತಿಯಾದ ಹಿಂದುಸ್ತಾನಿ ಸಂಗೀತ ಪದ್ಧತಿಯಲ್ಲಿ ವಯೊಲಿನ್ ನ ಉಪಯೋಗ ಸ್ವಲ್ಪ ಕಡಿಮೆ - ಆದರೆ ಇತ್ತೀಚೆಗೆ ಶ್ರೀ ಡಾ|| ವಿ. ಜಿ. ಜೋಗ್‌, ಶ್ರೀಮತಿ ಡಾ|| ರಾಜಮ್, ಶ್ರೀಮತಿ ಕಲಾ ರಾಮನಾಥ್ ಮೊದಲಾದ ಸಂಗೀತಗಾರರಿಂದ ಹಿಂದುಸ್ತಾನಿ ಸಂಗೀತ ಕಛೇರಿಗಳಲ್ಲೂ ವಯೊಲಿನ್ ಉಪಯೋಗಗೊಂಡಿದೆ. ಕರ್ನಾಟಕ ಸಂಗೀತದ ಪ್ರಸಿದ್ಧ ವಯೊಲಿನ್-ವಾದಕರಲ್ಲಿ ಶ್ರೀಮಾನ್ ಪಿಟೀಲು ಟಿ. ಚೌಡಯ್ಯ, ಶ್ರೀಮಾನ್‌ ಎಂ. ಎಸ್. ಗೋಪಾಲಕೃಷ್ಣನ್, ಶ್ರೀಮಾನ್‌ ಲಾಲ್‍ಗುಡಿ ಜಯರಾಮನ್, ಮೈಸೂರು ಸಹೋದರರು (ಶ್ರೀಮಾನ್ ಮೈಸೂರು ನಾಗರಾಜ್ ಮತ್ತು ಡಾ.ಮೈಸೂರು ಮಂಜುನಾಥ್), ಶ್ರೀಮಾನ್ ಕುನ್ನಿಕುಡಿ ವೈದ್ಯನಾಥನ್,ಶ್ರೀಮಾನ್ ಕೋಲಾರದ ಕೊಳ್ಳೆಗಾಲ ಗೊಪಾಲಕೃಷ್ಣ ಮೊದಲಾದವರನ್ನು ಹೆಸರಿಸಬಹುದು.

## ಉಲ್ಲೇಖಗಳು

## ಬಾಹ್ಯ ಕೊಂಡಿಗಳು

* The violin: How to select a violin, its provenance and value
* Harrison, Robert William Frederick (1911). "Violin" . *Encyclopædia Britannica*. Vol. 28 (11th ed.). pp. 102–107. `{{cite encyclopedia}}`: Cite has empty unknown parameters: `|HIDE_PARAMETER=` and `|separator=` (help)
* "Violin" . *The New Student's Reference Work* . 1914. `{{cite encyclopedia}}`: Cite has empty unknown parameters: `|HIDE_PARAMETER10=`, `|HIDE_PARAMETER4=`, `|HIDE_PARAMETER2=`, `|HIDE_PARAMETER13=`, `|HIDE_PARAMETER11=`, `|HIDE_PARAMETER8=`, `|HIDE_PARAMETER6=`, `|HIDE_PARAMETER9=`, `|HIDE_PARAMETER1=`, `|HIDE_PARAMETER3=`, `|HIDE_PARAMETER5=`, `|HIDE_PARAMETER7=`, and `|HIDE_PARAMETER12=` (help)
* Researches into the early history of the violin family Archived 2016-07-28 ವೇಬ್ಯಾಕ್ ಮೆಷಿನ್ ನಲ್ಲಿ. (Carl Engel, 1883) - (Authentication required.)
# ಉದ್ದ

ಜ್ಯಾಮಿತೀಯ ಅಳತೆಗಳಲ್ಲಿ, **ಉದ್ದ** ಎಂದರೆ ಒಂದು ವಸ್ತುವಿನ ಅತ್ಯಂತ ವಿಸ್ತಾರವಾದ ಆಯಾಮ. ಅಂತರರಾಷ್ಟ್ರೀಯ ಪರಿಮಾಣಗಳ ಪದ್ಧತಿಯಲ್ಲಿ, ಉದ್ದ ಎಂದರೆ ದೂರದ ಅಳತೆಯ ಯಾವುದೇ ಪರಿಮಾಣ. ಇತರ ಸಂದರ್ಭಗಳಲ್ಲಿ, ಉದ್ದವು ಒಂದು ವಸ್ತುವಿನ ಒಂದು ಅಳೆಯಲಾದ ಆಯಾಮವಾಗಿದೆ. ಉದಾಹರಣೆಗೆ, ಅಗಲಕ್ಕಿಂತ ಉದ್ದ ಕಡಿಮೆ ಇರುವಂತೆ ಒಂದು ತಂತಿಯನ್ನು ಕತ್ತರಿಸಲು ಸಾಧ್ಯವಿದೆ.

ಉದ್ದವನ್ನು ಎತ್ತರದಿಂದ ವ್ಯತ್ಯಾಸಮಾಡಬಹುದು. ಎತ್ತರ ಎಂದರೆ ನೆಟ್ಟಗಿನ ವಿಸ್ತಾರ. ಅಗಲ ಎಂದರೆ ಪಾರ್ಶ್ವದಿಂದ ಪಾರ್ಶ್ವಕ್ಕೆ ಇರುವ ದೂರ, ಮತ್ತು ವಸ್ತುವಿನಲ್ಲಿ ಉದ್ದಕ್ಕೆ ಸಮಕೋನದಲ್ಲಿ ಅಳೆಯಲಾಗುತ್ತದೆ. ಉದ್ದವು ಒಂದು ಆಯಾಮದ ಮಾನವಾಗಿದೆ, ಮತ್ತು ವಿಸ್ತೀರ್ಣ ಎರಡು ಆಯಾಮದ ಮಾನವಾಗಿದೆ (ಉದ್ದವನ್ನು ಉದ್ದದಿಂದ ಗುಣಿಸಿದಾಗ) ಮತ್ತು ಘನ ಅಳತೆಯು ಮೂರು ಆಯಾಮದ ಮಾನವಾಗಿದೆ (ಉದ್ದವನ್ನು ಅದರಿಂದಲೇ ಮೂರು ಬಾರಿ ಗುಣಿಸಿದಾಗ). ಬಹುತೇಕ ಏಕಮಾನ ವ್ಯವಸ್ಥೆಗಳಲ್ಲಿ, ಉದ್ದದ ಏಕಮಾನವು ಒಂದು ಮೂಲ ಏಕಮಾನವಾಗಿರುತ್ತದೆ, ಮತ್ತು ಇದರಿಂದ ಇತರ ಏಕಮಾನಗಳನ್ನು ಪಡೆಯಲಾಗುತ್ತದೆ.

## ಏಕಮಾನಗಳು

ಭೌತ ವಿಜ್ಞಾನಗಳು ಮತ್ತು ಶಿಲ್ಪವಿಜ್ಞಾನದಲ್ಲಿ, "ಉದ್ದದ ಏಕಮಾನಗಳ" ಬಗ್ಗೆ ಮಾತನಾಡಿದಾಗ, "ಉದ್ದ" ಶಬ್ದವು "ದೂರ" ಶಬ್ದದೊಂದಿಗೆ ಸಮಾನಾರ್ಥಕವಾಗಿದೆ. ಉದ್ದವನ್ನು ಅಳೆಯಲು ಬಳಸಲಾಗುವ ಹಲವಾರು ಏಕಮಾನಗಳಿವೆ. ಐತಿಹಾಸಿಕವಾಗಿ, ಉದ್ದದ ಏಕಮಾನಗಳನ್ನು ಮಾನವ ಶರೀರದ ಭಾಗಗಳ ಉದ್ದಗಳಿಂದ ಪಡೆದಿರಬಹುದು, ಉದಾಹರಣೆಗೆ ಹೆಜ್ಜೆದಾಪುಗಳ ಸಂಖ್ಯೆಯಲ್ಲಿ ಕ್ರಮಿಸಲಾದ ದೂರ, ಭೂಮಿ ಮೇಲಿನ ಹೆಗ್ಗುರುತುಗಳು ಅಥವಾ ಸ್ಥಳಗಳ ನಡುವಿನ ದೂರ, ಅಥವಾ ಸ್ವೇಚ್ಛಾನುಸಾರವಾಗಿ ಯಾವುದೋ ಸ್ಥಿರ ವಸ್ತುವಿನ ಉದ್ದದಿಂದ ಪಡೆಯಬಹುದು.

ಅಂತರರಾಷ್ಟ್ರೀಯ ಏಕಮಾನ ವ್ಯವಸ್ಥೆಯಲ್ಲಿ (ಎಸ್ಐ), ಮೀಟರ್ ಉದ್ದದ ಮೂಲ ಏಕಮಾನವಾಗಿದೆ ಮತ್ತು ಈಗ ಇದನ್ನು ಬೆಳಕಿನ ವೇಗದ ಪರಿಭಾಷೆಯಲ್ಲಿ ವ್ಯಾಖ್ಯಾನಿಸಲಾಗುತ್ತದೆ. ಮೀಟರ್‍ನಿಂದ ಪಡೆಯಲಾದ ಸೆಂಟಿಮೀಟರ್ ಹಾಗೂ ಕಿಲೊಮೀಟರ್ ಕೂಡ ಸಾಮಾನ್ಯವಾಗಿ ಬಳಸಲಾದ ಏಕಮಾನಗಳಾಗಿವೆ. ಅಮೇರಿಕದ ಬಳಕೆಯ ಏಕಮಾನಗಳಲ್ಲಿ, ಏಕಮಾನಗಳ ಸಾಮ್ರಾಜ್ಯಶಾಹಿ ಪದ್ಧತಿಯಲ್ಲಿ, ಅಂಗುಲ, ಅಡಿ, ಗಜ, ಮತ್ತು ಮೈಲಿ ಸಾಮಾನ್ಯವಾಗಿ ಬಳಸಲಾದ ಉದ್ದದ ಏಕಮಾನಗಳಾಗಿವೆ.

ಖಗೋಳಶಾಸ್ತ್ರದಲ್ಲಿರುವಂತೆ, ಅಂತರಿಕ್ಷದ ವೈಶಾಲ್ಯತೆಯಲ್ಲಿನ ದೂರಗಳನ್ನು ಸೂಚಿಸಲು ಬಳಸಲಾಗುವ ಏಕಮಾನಗಳು ಸಾಮಾನ್ಯವಾಗಿ ಭೂಮಿಯ ಮೇಲೆ ಬಳಸಲಾಗುವ ಏಕಮಾನಗಳಿಗಿಂತ ಹೆಚ್ಚು ಉದ್ದವಾಗಿರುತ್ತವೆ ಮತ್ತು ಇವುಗಳಲ್ಲಿ ಖಗೋಳ ಮಾನ, ಜ್ಯೋತಿರ್ವರ್ಷ, ಮತ್ತು ಪಾರ್ಸೆಕ್ ಸೇರಿವೆ.
# ಪ್ರಕಾಶ

ರೇಡಿಯೊಮಾಪನದಲ್ಲಿ, **ಪ್ರಕಾಶ**ವು ಒಂದು ನಿರ್ದಿಷ್ಟ ಮೇಲ್ಮೈಯು ಪ್ರತಿ ಏಕಮಾನ ಘನ ಕೋನ ಮತ್ತು ಪ್ರತಿ ಏಕಮಾನ ಪ್ರಕ್ಷೇಪಿತ ಚದರಳತೆಯಲ್ಲಿ ಹೊರಸೂಸಿದ, ಪ್ರತಿಬಿಂಬಿಸಿದ, ಪ್ರಸರಿಸಿದ ಅಥವಾ ಪಡೆದ ವಿಕಿರಣ ಪ್ರಸರ. ರೋಹಿತದ ಕಾಂತಿಯು ಪ್ರತಿ ಏಕಮಾನ ಆವರ್ತನ ಅಥವಾ ತರಂಗಾಂತರದಲ್ಲಿ ಒಂದು ಮೇಲ್ಮೈಯ ಕಾಂತಿ. ಇದು ವರ್ಣಪಟಲವನ್ನು ಆವರ್ತನದ ಅಥವಾ ತರಂಗಾಂತರದ ಫಲನವಾಗಿ ತೆಗೆದುಕೊಳ್ಳಲಾಗಿದೆಯೇ ಎಂಬುದನ್ನು ಆಧರಿಸಿದೆ. ಇವು ದಿಕ್ಕಿಗೆ ಸಂಬಂಧಿಸಿದ ಪರಿಮಾಣಗಳು. ಪ್ರತಿ ಸ್ಟರೇಡಿಯನ್ ಮತ್ತು ಪ್ರತಿ ಚದರ ಮೀಟರ್‍ಗೆ ವಾಟ್ ಇದು ಪ್ರಕಾಶದ ಎಸ್‍ಐ ಏಕಮಾನವಾಗಿದೆ. ಕೆಲವು ಕ್ಷೇತ್ರಗಳಲ್ಲಿ ರೋಹಿತದ ಕಾಂತಿಯನ್ನು ಅಳೆಯಲು ಫ಼್ಲಿಕ್ ಅನ್ನೂ ಬಳಸಲಾಗುತ್ತದೆ. ಪ್ರಕಾಶವನ್ನು ವಿದ್ಯುತ್ಕಾಂತೀಯ ಪ್ರಸರಣದ ಪ್ರಸಾರಿತ ಹೊರಸೂಸುವಿಕೆ ಮತ್ತು ಪ್ರತಿಫಲನವನ್ನು ವಿವರಿಸಲು, ಅಥವಾ ನ್ಯೂಟ್ರೀನೊಗಳು ಮತ್ತು ಇತರ ಕಣಗಳ ಹೊರಸೂಸುವಿಕೆಯನ್ನು ಪ್ರಮಾಣೀಕರಿಸಲು ಬಳಸಲಾಗುತ್ತದೆ. ಐತಿಹಾಸಿಕವಾಗಿ, ಪ್ರಕಾಶವನ್ನು "ತೀವ್ರತೆ" ಎಂದು ಕರೆಯಲಾಗುತ್ತದೆ ಮತ್ತು ರೋಹಿತ ಕಾಂತಿಯನ್ನು "ನಿರ್ದಿಷ್ಟ ತೀವ್ರತೆ" ಎಂದು ಕರೆಯಲಾಗುತ್ತದೆ. ಅನೇಕ ಕ್ಷೇತ್ರಗಳು ಈಗಲೂ ಈ ನಾಮಕರಣವನ್ನು ಬಳಸುತ್ತವೆ. ಇದು ವಿಶೇಷವಾಗಿ ಶಾಖ ವರ್ಗಾವಣೆ, ಖಭೌತ ವಿಜ್ಞಾನ ಮತ್ತು ಖಗೋಳವಿಜ್ಞಾನದಲ್ಲಿ ಪ್ರಬಲವಾಗಿದೆ.

ಪ್ರಕಾಶವು ಉಪಯುಕ್ತವಾಗಿದೆ ಏಕೆಂದರೆ ಅದು ಒಂದು ಮೇಲ್ಮೈಯು ಹೊರಸೂಸಿದ, ಪ್ರತಿಫಲಿಸಿದ, ಪ್ರಸರಿಸಿದ ಅಥವಾ ಪಡೆದ ಶಕ್ತಿಯ ಎಷ್ಟು ಭಾಗವನ್ನು ಆ ಮೇಲ್ಮೈಯನ್ನು ಒಂದು ನಿರ್ದಿಷ್ಟ ನೋಟ ಕೋನದಿಂದ ನೋಡುತ್ತಿರುವ ದೃಗ್ವೈಜ್ಞಾನಿಕ ವ್ಯವಸ್ಥೆಯು ಪಡೆಯಲಿದೆ ಎಂಬುದನ್ನು ಸೂಚಿಸುತ್ತದೆ. ಈ ಸಂದರ್ಭದಲ್ಲಿ, ಆಸಕ್ತಿಯ ಘನ ಕೋನವು ದೃಗ್ವೈಜ್ಞಾನಿಕ ವ್ಯವಸ್ಥೆಯ ಪ್ರವೇಶ ಪಾಪೆಯು ಮೂಡಿಸಿದ ಘನ ಕೋನವಾಗಿದೆ. ಕಣ್ಣು ಒಂದು ದೃಗ್ವೈಜ್ಞಾನಿಕ ವ್ಯವಸ್ಥೆಯಾದುದರಿಂದ, ಪ್ರಕಾಶ ಮತ್ತು ಅದರ ಸಂಬಂಧಿ ದೀಪ್ತತೆ ಎರಡೂ ಒಂದು ವಸ್ತುವು ಎಷ್ಟು ಪ್ರಕಾಶಮಾನವಾಗಿ ಕಾಣುವವು ಎಂಬುದರ ಉತ್ತಮ ಸೂಚಕಗಳಾಗಿವೆ. ಈ ಕಾರಣಕ್ಕಾಗಿ, ಪ್ರಕಾಶ ಮತ್ತು ದೀಪ್ತತೆ ಎರಡನ್ನೂ ಕೆಲವೊಮ್ಮೆ "ಹೊಳಪು" ಎಂದು ಕರೆಯಲಾಗುತ್ತದೆ. ಈ ಬಳಕೆಯನ್ನು ಈಗ ವಿರೋಧಿಸಲಾಗಿದೆ. "ಹೊಳಪು" ಶಬ್ದದ ಪ್ರಮಾಣಕವಲ್ಲದ ಬಳಕೆಯು ಕೆಲವು ಕ್ಷೇತ್ರಗಳಲ್ಲಿ, ಗಮನಾರ್ಹವಾಗಿ ಲೇಸರ್ ಭೌಸ್ತಶಾಸ್ತ್ರದಲ್ಲಿ ಮುಂದುವರೆದಿದೆ.

## ಉಲ್ಲೇಖಗಳು
# ವಿಲಿಯಂ ಥಾಮ್ಸನ್

**ವಿಲಿಯಂ ಥಾಮ್ಸನ್** ರವರು ಸ್ಕಾಟ್ಸ್-ಐರಿಶ್ ಗಣಿತ ಭೌತಶಾಸ್ತ್ರಜ್ಞ ಮತ್ತು ಎಂಜಿನಿಯರ್ ಆಗಿದ್ದರು. ಗ್ಲ್ಯಾಸ್ಗೋ ವಿಶ್ವವಿದ್ಯಾನಿಲಯದಲ್ಲಿ ಅವರು ವಿದ್ಯುತ್ ಮತ್ತು ಗಣಿತದ ಮೊದಲ ಮತ್ತು ಎರಡನೆಯ ನಿಯಮಗಳ ಉಷ್ಣಬಲ ವಿಜ್ಞಾನದ ರಚನೆಯ ಗಣಿತಶಾಸ್ತ್ರದ ವಿಶ್ಲೇಷಣೆಯಲ್ಲಿ ಪ್ರಮುಖ ಕೆಲಸ ಮಾಡಿದರು. ಟ್ರಾನ್ಸ್ ಅಟ್ಲಾಂಟಿಕ್ ಟೆಲಿಗ್ರಾಫ್ ಯೋಜನೆಯ ಕುರಿತಾದ ಅವರ ಕೆಲಸಕ್ಕಾಗಿ ಅವರನ್ನು ೧೮೮೬ ರಲ್ಲಿ ರಾಣಿ ವಿಕ್ಟೋರಿಯಾ ರವರಿಂದ ಗೌರವಿಸಲಾಯಿತು. ಅವರ ದಿಕ್ಸೂಚಿಗೆ ಸಂಭಂದಿಸಿರುವ ಅವರ ಕೆಲಸಕ್ಕೆ ಹೆಸರುವಾಸಿಯಾಗಿದ್ದಾರೆ.ಅವರ ಗೌರವಾರ್ಥವಾಗಿ ಕೆಲ್ವಿನ್ ಘಟಕಗಳಲ್ಲಿ ನಿರರ್ಗಳಾದ ತಾಪಮಾನಗಳನ್ನು ಹೇಳಲಾಗುತ್ತದೆ. ಕಡಿಮೆ ಕೆಲಸದ ಉಷ್ಣತೆ(ಸಂಪೂರ್ಣ ಶೂನ್ಯ)ಗೆ ಕಡಿಮೆ ಮಿತಿಯನ್ನು ಅಸ್ತಿತ್ವದಲ್ಲಿದ್ದಾಗ,ಲಾರ್ಡ್ ಕೆಲ್ವಿನ್ ಅದರ ಸರಿಯಾದ ಮೌಲ್ಯವನ್ನು ಸರಿಸುಮಾರು -273.15 ಡಿಗ್ರಿ ಸೆಲ್ಸಿಯಸ್ ಅಥವಾ-459.67 ಡಿಗ್ರಿ ಫ್ಯಾರನ್ಹೀಟ್ ಎಂದು ನಿರ್ಧರಿಸಿದ್ದಾರೆ. ೧೮೨೯ ರಲ್ಲಿ ಥರ್ಮೋಡೈನಮಿಕ್ಸ್ ನಲ್ಲಿನ ಸಾಧನೆಗಳನ್ನು ಗುರುತಿಸಿ ಅವರನ್ನು ಗೌರವಿಸಲಾಯಿತು.

# ಜನನ

ಥಾಮ್ಸನ್ ರವರು ೨೬ ಜೂನ್,೧೮೨೪ ರಲ್ಲಿ ಐರ್ಲೆಂಡಿನ ಬೆಲ್‌ಫಾಸ್ಟ್‌ ನಲ್ಲಿ ಜನಿಸಿದರು.ಅವರ ತಂದೆ-ಜೇಮ್ಸ್ ಥಾಮ್ಸನ್,ತಾಯಿ-ಮಾರ್ಗರೆಟ್ ಗಾರ್ಡನರ್.

# ಹೆಸರುವಾಸಿಯಾಗಿದ್ದು

* ಜೌಲ್ ಥಾಮ್ಸನ್ ಪರಿಣಾಮ.
* ಥಾಮ್ಸನ್ ಪರಿಣಾಮ(ಥರ್ಮೋಡೈನಮಿಕ್ಸ್).
* ಮಿರರ್ ಗಾಲ್ವನೊಮೀಟರ್.
* ಸಿಫೊನ್ ರೆಕಾರ್ಡ್.
* ಕೆಲ್ವಿನ್ ಮೆಟೀರಿಯಲ್.
* ಕೆಲ್ವಿನ್ ವಾಟರ್ ಡ್ರಾಪರ್.
* ಕೆಲ್ವಿನ್ ತರಂಗ.
* ಕೆಲ್ವಿನ್-ಹೆಲ್ಮ್ಹೋಲ್ಟ್ಜ್ ಅಸ್ಥಿರತೆ.
* ಕೆಲ್ವಿನ್-ಹೆಲ್ಮ್ಹೋಲ್ಟ್ಜ್ ಯಾಂತ್ರಿಕ ವ್ಯವಸ್ಥೆ.
* ಕೆಲ್ವಿನ್-ಹೆಲ್ಮ್ಹೋಲ್ಟ್ಜ್ ಪ್ರಕಾಶಮಾನತೆ.
* ಕೆಲ್ವಿನ್ ಕನಿಷ್ಠ ಶಕ್ತಿ ಪ್ರಮೇಯ.
* ಕೆಲ್ವಿನ್ ರೂಪಾಂತರ.
* ಸಂಪೂರ್ಣ ಶೂನ್ಯ ತಾಪಮಾನ.
* ಕೆಲ್ವಿನ್ ರ ಪರಿಚಲನೆ ಪ್ರಮೇಯ.
* ಸ್ಟೋಕ್ಸ್ ಪ್ರಮೇಯ.
* ಕೆಲ್ವಿನ್ ಸೇತುವೆ.
* ಕೆಲ್ವಿನ್ ಸಂವೇದನೆ.
* ಕೆಲ್ವಿನ್ ಸಮೀಕರಣ.
* ಕೆಲ್ವಿನ್-ವಾರ್ಲಿ ವಿಭಾಜಕ.
* ಮ್ಯಾಗ್ನೆಟೋರೆಸಿಸ್ಟೆನ್ಸ್.
* ಚಲನ ಶಕ್ತಿ ಪದವನ್ನು ಸಂಯೋಜಿಸಿದಕ್ಕಾಗಿ.

# ಪ್ರಶಸ್ತಿಗಳು

* ಫಸ್ಟ್ ಸ್ಮಿತ್ ಪ್ರಶಸ್ತಿ-೧೮೪೫.
* ರಾಯಲ್ ಪದಕ-೧೮೫೬.
* ಕೀತ್ ಮೆಡಲ್-೧೮೬೪.
* ಆಲ್ಬರ್ಟ್ ಮೆಡಲ್-೧೮೭೯.
* ಕೋಪ್ಲಿ ಮೆಡಲ್-೧೮೮೩.
* ಜಾನ್ ಫ್ರಿಟ್ಜ್ ಪದಕ-೧೯೦೫.

# ಗೌರವಗಳು

* ಗೌರವ- ರಾಯಲ್ ಕಾಲೇಜ್ ಆಫ್ ಪ್ರಿಸೆಪ್ಟರ್ಗಳ ಸದಸ್ಯರು-೧೮೫೮.
* ಗೌರವ- ೧೮೫೯ ರಲ್ಲಿ ಸ್ಕಾಟ್ಲೆಂಡ್ ನಲ್ಲಿ ಇಂಜಿನಿಯರ್ಸ್ ಮತ್ತು ಶಿಪ್ ಬಿಲ್ಡರ್ ಗಳ ಸಂಸ್ಥೆಯ ಸದಸ್ಯರು.
* ಗ್ಲ್ಯಾಸ್ಗೋ ವಿಶ್ವವಿದ್ಯಾಲಯಕ್ಕೆ ತೆರಳಿದ ಕೆಲ್ವಿನ್ ಗ್ರೋವ್ ಪಾರ್ಕ್ ನಲ್ಲಿರುವ ವಿಲಿಯಂ ಥಾಮ್ಸನ್,೧ ನೇ ಬ್ಯಾರನ್ ಕೆಲ್ವಿನ್ ಸ್ಮಾರಕ.
* ಎಡಿನ್ಬರ್ಗ್ ರಾಯಲ್ ಸೊಸೈಟಿಯ ಫೆಲೋ- ೧೮೪೭.
* ಗನ್ನಿಂಗ್ ವಿಕ್ಟೋರಿಯಾ ಜುಬಿಲಿ ಪ್ರಶಸ್ತಿ- ೧೮೮೭.
* ಅಧ್ಯಕ್ಷರು,೧೮೭೩-೧೮೭೮,೧೮೮೬-೧೮೯೦,೧೮೯೫-೧೯೦೭.
* ರಾಯಲ್ ಸ್ವೀಡಿಷ್‌ ಅಕಾಡೆಮಿ ಆಫ್ ಸೈನ್ಸಸ್ ನ ವಿದೇಶಿ ಸದಸ್ಯ,-೧೮೫೧.
* ರಾಯಲ್ ಸೊಸೈಟಿಯ ಫೆಲೋ-೧೮೫೧.
* ಅಧ್ಯಕ್ಷ,೧೮೯೦-೧೮೯೫.
* ಕಮಾಂಡರ್ ಆಫ್ ದ ಇಂಪೀರಿಯರ್ ಆರ್ಡರ್ ಆಫ್ ರೋಜ಼್(ಬ್ರೆಜಿಲ್)-೧೮೭೩.
* ಕಮಾಂಡರ್ ಆಫ್ ದ ಲೀಜನ್ ಗೌರವ (ಫ್ರಾನ್ಸ್)-೧೮೮೧.
* ಗ್ರ್ಯಾಂಡ್ ಆಫಿಸರ್ ಆಫ್ ಲೀಜನ್ ಗೌರವ-೧೮೮೯.
* ಕಮಾಂಡರ್ ಆಫ್ ದಿ ಆರ್ಡರ್ ಆಫ್ ಲಿಯೋಪೋಲ್ಟ್(ಬಿಲ್ಟಿಯಂ)-೧೮೯೦.
* ೧೮೯೨ ರಲ್ಲಿ ಐರ್ ಕೌಂಟಿಯ ಲಾರ್ಗ್ಸ್ ನ ಬ್ಯಾರನ್ ಕೆಲ್ವಿನ್.ಈ ಶೀರ್ಷಿಕೆ,ಗ್ಲ್ಯಾಸ್ಗೋ ವಿಶ್ವವಿದ್ಯಾನಿಲಯದ ಆಧಾರದ ಮೇಲೆ ನಡೆಯುವ ಕೆಲ್ವಿನ್ ನದಿಯಿಂದ ಬಂದಿದೆ.
* ಜಪಾನ್ ನ ಪವಿತ್ರ ಟ್ರೆಷರ್ ನ ಪ್ರಥಮ ದರ್ಜೆಯ ಆದೇಶ-೧೯೦೧.

# ಪರ್ಯಾಯ ಶೀರ್ಷಿಕೆಗಳು

* ಲಾರ್ಡ್ ಕೆಲ್ವಿನ್.
* ಸರ್ ವಿಲಿಯಂ ಥಾಮ್ಸನ್.
* ವಿಲಿಯಂ ಥಾಮ್ಸನ್.
* ಬ್ಯಾರನ್ ಕೆಲ್ವಿನ್ ಆಫ್ ಲಾರ್ಗ್ಸ್.

# ಮರಣ

ವಿಲಿಯಂ ಥಾಮ್ಸನ್‌ ರವರು ೧೭ ಡಿಸೆಂಬರ್ ೧೯೦೭,೮೩ ನೇ ವಯಸ್ಸಿನಲ್ಲಿ,ಲಾರ್ಗ್ಸ್,ಐರ್ಶೈರ್,ಸ್ಕಾಟ್ಲೆಂಡ್ ನಲ್ಲಿ ನಿಧನರಾದರು.

# ಉಲ್ಲೇಖಗಳು